Viime viikolla saimme ihastella mahdollisesti rakennettavan Guggenheim-museon arkkitehtuurikilpailun tuloksia. Ehdotuksia oli paljon, ja ehdimmekin jo tutkailla niitä täällä Kasper Diem -blogissa.

Mutta entäs jos museota ei tulekaan? Sitovaa päätöstähän tästä kiistanalaisesta nykytaiteen museosta ei vielä ole tehty. Silloin 1 715 lahjakkaan arkkitehdin työ on ikäänkuin valunut ihan hukkaan.

Onneksi me täällä Kasper Diem -blogissa olemme visionäärejä. Jo aikaisemmin syksyllä kaavailimme vaihtoehtoista käyttöä tontille, mutta koska tämä suunnitelma ei nyt näyttäisi toteutuvan olemmekin nyt ideoineet kolme uutta varteenotettavaa ehdotusta tontille, käyttäen arkkitehtikilpailua varten suunniteltuja rakennuksia.

1. Suomen suurin Prisma

Guggenheim-hankkeen vastustajien painavin argumentti on se että Helsingissä on jo yksi nykytaiteen museo, Kiasma. Heillä on kieltämättä pointtinsa. Mutta onneksi meillä on maassamme yksi asia mitä ei ikinä voi olla liikaa – Prisma-tavaratoja. Ne ovat kuin kissanminttua kaikille suomalaisille, ja koska niiden kaavoituskin on yleensä sujuvaa niin miksei rakennettaisi saman tien Etelärantaan Suomen suurinta Prismaa? Sen me olemme ansainneet.

2. The Oak Barrel Eteläranta

Helsinki-Vantaan lentokentän matkustajien kesken on jo monta vuotta ollut tapana ottaa kuva The Oak Barrelissa ennen matkaan lähtöä, ikään kuin näyttääkseen että nyt vaihdetaan vapaalle. Risteilymatkustajien kesken samanlainen perinne on sen sijaan tähän asti puuttunut. Toisin sanoen jos The Oak Barrel voisi avata toisen pisteen satamaterminaalien läheisyyteen menestys olisi taattu – kunhan vain varmistamme että tästä sivupisteestä tulee tarpeeksi iso.

2. Sunny Car Center

Euroopan suurimman automyymälän rakentaminen on viime aikoina ollut vastatuulessa, ja yksi syy on varmasti että sitä on yritetty rakentaa saviselle pellolle Hämeenlinnaan. Mutta mitä jos rakennettaisiin se samantien Kauppatorin kupeeseen? Helsingissähän autoilijoita riittää ihan eri tavalla kuin siellä maakunnassaa. Ties vaikka sen jälkeen saataisiin vihdoinkin ne nigerialaiset sijoittajat innostumaan kun tajuaisivat että tämän hankkeen kanssa ollaan ihan tosisaan!